PRVI MAJ PROSLAVLJEN  ŠIROM SVIJETA 1/5/02 - 2002-05-01
Prvi maj je zvaničan praznik rada, priznat od UN kao Medjunarodni Dan rada, i slavi se u mnogim zemljama. Ali, koliko zemalja, toliko
U zemljama širom svijeta danas je na stotine hiljada ljudi, brojnim okupljanima i demonstracijama, obilježilo Prvi maj, tradicionalni radnički praznik. Tako su, primjera radi, u Sydney u Australiji, policajci pritvorili 15-ak osoba nakon sukoba sa demonstrantima koji su protestovali protiv vladine mjere po kojoj se svi ilegalni useljenici u Australiju obavezno stavljaju u pritvor. Posebno je, izvještavaju mediji, britanska policija bila na oprezu, s obzirom na nasilne proteste ranijih godina u Londonu i drugim britanskim gradovima. Medjutim u Londonu je tek nešto više od stotinu biciklista, izvikujući anti-kapitalističke slogane i vozeći se na biciklima veoma polako, usporavalo i nakratko prekidalo saobraćaj na raskrsnicama u glavnoj londonskoj trgovačkoj četvrti. Saobraćaj je nakratko bio potpuno blokiran kada su biciklisti stigli pred jedan sud u kojem traje proces sedmorici pripadnika jedne anti-kapitalističke grupe. Policija je poslala pojačanje i saobraćaj je ponovo uspostavljen. Hiljadama kilometara dalje, u Moskvi, na desetine hiljada Rusa, članova tamošnjih sindikata, marširalo je ulicama, dok je istovremeno, Komunistička partija Rusije okupljanje svojih članova i simpatizera organizirala odvojeno, na Crvenom Trgu, i po pravilima nekadašnje sovjetske svečane koreografije. U Istambulu u Turskoj više od 20 hiljada sindikalnih aktivista i ljevičara izvikivalo parole protiv Medjunarodnog Monetarnog Fonda i tražilo ostavke turske vlade. I ovdje je policija bila na oprezu, s obzirom na istoriju nasilnih prvomajskih proslava u Istambulu, sa ljudskim žrtvama 1977. i 1996 godine. Ove demonstracije su održane uprkos zabrani većih skupova koji je u Turskoj na snazi još od 1987. godine. U Bejrutu, oko 4 hiljade libanskih radnika marširalo je danas, tražeći, izmedju ostalog, promjene u ekonomskoj politici svoje vlade, te ukidanje novouvedenih poreza. U Damasku - na hiljade sirijskih radnika marširalo je ulicama grada noseći zastave i slike predsjednika Bashara Assada. Oni su zahtijevali da Amerika odustane od pomaganja Izraelu i spalili su lutku sa likom izraelskog premijera Sharona. Inače, Prvi maj je zvaničan praznik rada, priznat od UN kao Medjunarodni Dan rada, i slavi se u mnogim zemljama. Ali, koliko zemalja, toliko i običaja. I toliko različitih razloga za protest.